Kentañ tud anavezet en aber al Liger a oa ur bobl anvet Namneted. Kelted e oant ha divizet e oa bet ganto sevel o c'herbenn aze. N'haller ket lec'hiañ an dachenn-se resis hiziv an deiz ha ne ouezer ket ha staliet oant rik er memes lec'h evel kêr Naoned. Gouzout a reer e oa bet aloubet ar gêriadenn gant Caius Julius Caesar e 56 kent JK hag anvet gantañ Portus Namnetus. Krediñ a reer edo ar gêriadenn-se en dachenn m'emañ ar c'harter Bouffay e Naoned. Er memes bloavezh e oa bet sikouret Jules Cesar gant Namneted a-benn trec'hiñ ar Veneted en ur sevel bigi. En IIIde hag er IVre kantved e cheñchas an anv Condevicnum evit kemer anv ar bobl a oa o ren ar vro evel ma c'hoarvezas gant meur a gêr vras neuze. Kemm anv ar c'hêrioù a ziskouez pegen gwan e oa deuet da vezañ galloud Impalaeriezh Roma. Merzet eo bet dre-se un distro d'ar gizioù kozh: an doueed kozh bet dilezet a vez pedet en-dro, delwennoù relijiel a vez savet en-dro hag enskrivadurioù gouestlet d'an doueed kozh ivez. Adkavet e oa bet gant ar pobloù-se o indantelezh.